遊靈川縣水洞
作者：曾幾
朝代：宋

paragraphs: 清溪東南馳，礙此碧玉峰。
蛟龍夜相宅，奮迅生雷風。
剨開兩貝闕，鑿翠成珠宮。
坐令空洞處，一水油然通。
泉流百道來，投注萬斛鍾。
不知深幾許，湛若鎔青銅。
定應天下稀，豈但湘南雄。
嘉與二三子，葉舟渺相從。
周旋乳蓋底，蕩漾菱花中。
爲我告行客，無爲苦匆匆。
小酌清泠淵，洗汝塵坌胸。